钦定古今图书集成/理学汇编/学行典/第249卷 > 杨周
## 钦定古今图书集成/理学汇编/学行典/第249卷 > 杨周

按《松江府志》：“杨周，字起东，华亭之漕泾。里人。以侠节
闻，当世贤豪皆折节下礼之。兄伊故豪于赀，悉以授
周，周抚其孤，纪纲之，身无所私。时族有利其产者，思
以危法相倾，周恩遇之，其人愧止。周虽布衣，而里中
敬服，得其一言为重，讼者多就控焉。郡邑长贤其才，
里中事疑不能决者，辄牒下案剖之。有周甲者，为族”
人所窘，周奉檄劝谕，归其侵田。甲夜饶五百金拜庭
下，周叱曰：“若不惜床头金赠我，曷不即予族人乎？”有
贾持金三千留寄，迟十年贾至，倍其子母钱还之，客
坚谢子不受，周不得已，散之贫民。疗疾赈饥，所存活
以万数。都下一鸿胪，与周旅馆相接，贫不能归，榇罄
橐赈之。金山总戎杨卒于官，麾下有报仇者，力为营
救，更捐资以赙吴门，见一少妇行乞，使人廉其状，曰：
“夫坐侵粮六百石，将就肆朝耳。”周叩箧，如数输之官，
立脱其厄。